Jabuli 22
Koko me remcwiny ki wer me pak
1-Lubaŋana, Lubaŋana, itenya woko piŋo?
Piŋo ibedo ka mabor ma pe iromo lara,
dok bene pe iwinyo ka acur acura?
2Akok boti dyeceŋ, ai Lubaŋana, ento pe igamo doga;
akok boti dyewor bene, ento pe anoŋo kit yweyo mo.
3Ento giketi i wi komker macalo ŋat, Maleŋ,
in aye Lubaŋa ma jo Icrael gipako.
4Kwarowa yam gigeni;
gugeni, ci omiyo ilarogi.
5Gukok boti, ci ilarogi;
gugeni, omiyo pe gubedo ki cwercwiny dok lewic pe omakogi.
6Ento an mera a kwidi, pe adano;
jo ducu giŋala dok gicaya.
7-Jo ducu ma ginena giŋala aŋala,
gicima ki lebgi, kun giyeŋo wigi.
8-Gin giwacci, “En omiyo kwone bot Rwot; wek Rwot olare,
wek Rwot olare, pien cwinye yom i kome!”
9In aye yam ikonya omiyo ginywala;
i kare ma an pud latin lakere igwoka maber.
10Cakke ma ginywala abedo ka jeŋŋe i komi,
cakke i kare ma maa onywala iye in ibedo Lubaŋana.
11Pe ibed bor kweda,
pien can tye cok;
pe tye ŋat mo ma myero okonya.
12Lukwor mapol guruma woko macalo twoni,
gin ducu guruma woko dyere,
calo twoni ma komgi tek ma gua ki i lobo Bacan.
13Giŋamo doggi malac i koma,
calo labwor mager ma tye ka koko.
14Tekka otum woko macalo pii ma gionyo i ŋom,
cogona ducu guwotte woko ki i waŋ mwot;
cwinya leny calo odok kic ma tye ka leny,
tye ka leny ki iiya.
15Tekka otwo woko calo tako mutwo,
ki leba bene omoko woko i cwaka;
imiya apoto piny i apwa macalo ŋat muto.
16Iyo, dul pa jo ma gin lutim maraco gugura woko dyere,
gicalo lwak gwogi ma gugura woko doŋ gucobo ciŋa ki tyena wo ko ducu.
17Atwero kwano wel cogona ducu, ginena ma guciko waŋgi i koma;
18-gipoko ginarukana woko i kingi, gibolo kwir pi boŋona.
19Ento in, ai Rwot, pe ibed ka mabor kweda!
In Lalarra, rune ibin oyot ikonya!
20Lara ki i lak pala lucwan,
lar kwona ki i teko pa gwogi!
21Lara ki i dog labwor,
kwany kwona wo ko ki i tuŋ twoni mager-gu!
22-Abitito pi gin ma itiyo bot utmegina;
abipaki i dye lwak ma gucokke kacel:
23Wun jo ma wulworo Rwot, wupake!
Wun likwaye pa Yakobo ducu wumiye deyo,
wuwore, wun jo Icrael ducu!
24En pe ocayo can pa jo ma can opoto i komgi;
iye pe dag neno cangi,
ento owinyo kokogi, i kare ma gukok bote.
25Abipaki i dye lwak madwoŋ ma gucokke kacel;
abicobo kwonna i nyim jo ducu ma gilwori.
26Jo ma can opoto i komgi gibicamo cam giyeŋ;
ki jo ma giyenyo Rwot gibipake!
Myero gibed ki kwo maber nakanaka!
27Rok ducu ma i lobo gibipo i kom Rwot;
gibia ki i kabedo ducu gidwogo bote;
kaka ducu me rok mapatpat gibibino ka wore.
28Rwot aye kabaka,
en loyo jo me rok ducu.
29Iyo, jo ducu ma gin luwakke lobo-ni gibiguŋo piny bote;
ki jo muto ma gibidok i ŋom gibiguŋo piny i nyime,
jo ducu ma giŋeyo ni gibito.
30Yalwak me kare me anyim ducu gibitiyo bote;
dano gibitito lok i kom Rwot bot yalwak ma lubogi,
31kun gituco larre bot jo ma pud peya ginywalogi,
ni Rwot aye ma olaro jone.